Rockers wil 'n verskil maak in kinderlewens | Netwerk24
Deur Beeld-redaksie 14 Mei 2019 19:26
Vir die eerste keer ooit klim 'n ongekende kombinasie rockers en ander musiekgroepe en sangers op die verhoog wat insluit Anton Goosen, Piet Botha, Koos Kombuis, Klopjag, Valiant Swart, Jan Blohm, Hemelbesem en Melktert Kommissie.
Die Bands for Bricks-konsert op 14 Julie in Menlyn se Sun Arena is ten bate van die gemeenskapsorganisasie SA Cares for Life, wat hom toespits op kinders in nood en 'n bydrae gaan ook aan die Beeld Kinderfonds gemaak word.
Johrné van Huyssteen, een van die dryfvere agter die konsert, praat van "musiek wat op die regte plek sit, musiek vir die regte idees en musiek om 'n verskil te maak." Volgens hom gaan wat op die verhoog gebeur "rou, tydloos, oorspronklik en eerlik wees."
Nog kunstenaars is Gian Groen, Joe Foster, Tidal Waves, Bottomless Coffee Band, Johnathan Martin en Appel. En Van Huyssteen self gaan as deel van ddisselblom op die verhoog wees.
Vir elke twee kaartjies wat op iTickets gekoop word, word die koper outomaties ingeskryf vir 'n weeklikse prystrekking vir kontant wat wissel van R10 000 en R30 000 – die wenners sal ook in Beeld aangekondig word. Ander vennote van die inisiatief is Sun Arena, Groot FM, Die Groot Ontbyt, The Marketing Zoo, Johan Ungerer Signature Events en Beeld.
Volgens Van Huyssteen is hyself, Tanya Michelle en Ian Neethling almal passievol oor musiek, mense en opheffing.
Hul plan was eers om met die opbrengs van die konsert 'n huis te bou vir 'n behoeftige gesin, maar het besluit om eerder 'n "gemeenskap te help bou waarby almal kan baat".